Ariwnteke ini ig Kiyavwiye Jesus diyuhe avitit paytwempu Jerusalém ku kiney hiyeg judeyenevwi kehne fet adahan kiyene Kiyavwiye Uhokri.
Ayge Jerusalém paha awkepket kennesa ahumwa pahatra ahin ku kiw igkis paraksa muwtoh avitit paytwempu.
Ini awkepket kewye Betesda giwnavrikkis judeyenevwi.
Ayge pohowku akebi xam aranwa ini awkepket.
Ayge ariku ini xam ka aynsima hiyeg kakahribdavye dukugibdihpikis.
Gaytakis motavye.
Gaytakisme dathuvye.
Gaytakisme miyavuvye.
Igkis ayge wahepnes un kasawkahwa.
Inparinekwa pahavwi ahj dax un atere.
Avim ini pahavwi ku pariyekit awke atere,
ig makniw ariw madikte gikahri.
Ayge pahavwi awayg kakahriye.
Ig kakahrip adahan ka aynsima kamukri,
mpana madikwa akebi akak ntewnehkerbu akak pahak arawna (38).
Ig Kiyavwiye Jesus danuh atere.
Ig hiyap ner awayg dukugi ayge.
Ig hiyakni ku ig ayge ka aynsima kamukri gaw.
Ig hiyapni hene,
ig ayavgi:
— Ba pis makniwkere?
Igme awayg kaytwa giwn:
— Ihi,
Kiyavwiye,
nah muwaka makniw.
Heneme yuma hiyeg nayavetni adahan ig tubuksan ahakwat un ku aysaw un kasawkahwa.
Avit nah danuh atere,
ayipa nawenyekit hiyeg danuh nuwhu.
Igme Kiyavwiye Jesus hiyapni hene,
ig awna git:
— Kannikaw kuri.
Kidis pisivamna.
Hiyawa pis wew.
Aynewa ig awayg makniw.
Ig kannikaw ig kidise gisivamna.
Ig wew.
Ig keh ini abet samdi.
Gaytakis judeyenevwi giwewkistenkis igkis hiyapni hene,
igkis awna git ner awayg:
— Pis ka hiya pisma hiyuh pisivamna.
Ku avim inin samdi.
Amekene Moís gikumadukan ka isaksa adahan wixwiy keh ariknawnema annivwit abet samdi.
Igme awayg kaytwa giwnkis:
— Ner ku pariye makniwevun,
igi awna nutuh adahan nah kidis nusivamna adahan nah wew.
Igkisme ayavgi:
— Pariye hiyeg awna pit inakni?
Heneme ner awayg ka hiyakgi ku pariye ig.
Mmanawa kuwis ig Kiyavwiye Jesus parekwehe hiyeg ku pariye kabubuknene ayge.
Ariwnteke ini ig Kiyavwiye Jesus patipteke gikak ner awayg akiw ay ariku ini leglis kewye Uhokri Givin.
Ig awna git:
— Kuwis pis makniw.
Ka ba taraksa akiw.
Ku pis taraksa,
nawenetke pis uti mbeyne mbayte ariw inin akiw.
Ig ner awayg hiyapni hene,
ig tivik gitkis neras judeyenevwi giwewkistenkis.
Ig danuh atere,
ig awna gitkis:
— Ner ku pariye makniwevun,
giw Jesus.